ปุ๋ยร้อนๆ จ้า
ต้องบอกว่าออกแรงเข็นกันทุกเม็ด สำหรับ &#8220;บัตรเครดิตชาวนา&#8221; นโยบายของพรรคเพื่อไทยที่รัฐบาลนำมาซื้อใจเกษตรกร
28 พ.ค. 2556

ต้องบอกว่าออกแรงเข็นกันทุกเม็ด สำหรับ “บัตรเครดิตชาวนา” นโยบายของพรรคเพื่อไทยที่รัฐบาลนำมาซื้อใจเกษตรกร
ตอนแรกตั้งเป้าว่าแจกแค่ 2 ล้านใบ ทำไปทำมาสินค้านี้ฮิตฮอต เพราะเกษตรกรพอใจ กระทรวงการคลังจึงสั่งการให้ปักป้ายการแจกในปีนี้ให้ได้ 4 ล้านใบ กระจายออกไปให้ทั่วประเทศ
ยอดใช้จ่ายตอนนี้ปาไปร่วม 4,789 ล้านบาทเข้าไปแล้ว รูดปรื๊ดๆ กำลังระบาดในเกษตรกร ส่วนใหญ่นำไปซื้อปุ๋ย น้ำมัน ยาฆ่าแมลง
วานนี้ ทนุศักดิ์ เล็กอุทัย รมช.คลัง ลงทุนไปนั่งเป็นประธานในพิธีลงนามบันทึกข้อตกลงความร่วมมือสนับสนุนโครงการจัดหาปุ๋ยเพื่อช่วยเหลือเกษตรกรตามนโยบายรัฐบาล จำนวน 4 แสนตัน เพื่ออำนวยความสะดวกให้กับเกษตรกรที่เข้าโครงการบัตรสินเชื่อเกษตรกรในการซื้อปัจจัยการผลิต ซึ่ง ธ.ก.ส.ได้อนุมัติบัตรไปแล้ว 2.66 ล้านบัตร 
โครงการจัดหาปุ๋ยรอบนี้ ธ.ก.ส.ร่วมกับสหกรณ์การเกษตรเพื่อการตลาดลูกค้า ธ.ก.ส. (สกต.) บริษัท ไทยธุรกิจเกษตร และบริษัทผู้จำหน่ายปุ๋ยรวม 25 บริษัท จัดหาปุ๋ยที่มีคุณภาพมาตรฐานราคายุติธรรม 4 แสนตัน มูลค่า 6,000 ล้านบาท มาจำหน่ายให้แก่เกษตรกรผู้ถือบัตรสินเชื่อเกษตรกร 
เปิดจำหน่ายผ่าน สกต.ทั้ง 77 แห่ง ครอบคลุมทุกจังหวัดทั่วประเทศ 
ปี 2556 จะจัดหาปุ๋ยเคมีตราลูกโลกเกลียวเชือกและตราบริษัท ประเภทปุ๋ยผสมเพื่อใช้กับทุกพืชและปุ๋ยเคมีผสมแบบคลุกเคล้าเฉพาะที่ใช้กับยางพารา ปาล์มน้ำมัน และสับปะรด 4 แสนตัน 
ปีหน้าตั้งเป้าเพิ่มเป็น 1 ล้านตัน 
ปุ๋ยที่จะเข้าโครงการก็มีการเรียกค่าแรกเข้าไม่มาก แต่ยั่วยวนใจ
เพราะใครๆ ก็อยากนำสินค้าไปเข้าโครงการในร้านค้าของ สกต.และบริษัท ไทยธุรกิจเกษตร
เนื่องเพราะ ถ้านำไปโชว์ขายกับ สกต.ได้ รับรองมีลูกค้าเห็นๆ
ที่สำคัญเกษตรกรก็ต้องซื้อสินค้าเหล่านี้อยู่แล้ว
เพราะปกติในการให้สินเชื่อเพื่อการเพาะปลูกเกษตรกร ชาวนา ชาวไร่ ชาวสวน ของ ธ.ก.ส.นั้น แม้ไม่ใช่การผูกมัด แต่เหมือนกับธรรมเนียมปฏิบัติไปแล้วว่าต้องซื้อสินค้าจาก สกต. ไม่งั้นอด!